Document ID: 32013D0227

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Μαΐου 2013
για την περάτωση της διαδικασίας κατά των επιδοτήσεων όσον αφορά τις εισαγωγές ποδηλάτων καταγωγής Λαϊκής Δημοκρατίας της Κίνας
(2013/227/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 597/2009 του Συμβουλίου, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (1) (εφεξής «ο βασικός κανονισμός»), και ιδίως το άρθρο 14,
Κατόπιν διαβούλευσης με τη συμβουλευτική επιτροπή,
Εκτιμώντας τα ακόλουθα:
A. ΔΙΑΔΙΚΑΣΙΑ
1. Έναρξη διαδικασίας
(1)
Τον Απρίλιο του 2012 η Ευρωπαϊκή Επιτροπή (εφεξής «η Επιτροπή») ανήγγειλε, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (2) («ανακοίνωση για την έναρξη»), την έναρξη διαδικασίας κατά των επιδοτήσεων όσον αφορά τις εισαγωγές στην Ένωση ποδηλάτων καταγωγής Λαϊκής Δημοκρατίας της Κίνας (εφεξής «η διαδικασία κατά των επιδοτήσεων»).
(2)
Η διαδικασία κατά των επιδοτήσεων κινήθηκε ύστερα από καταγγελία που υποβλήθηκε στις 15 Μαρτίου 2012 από την EBMA, την Ευρωπαϊκή Ένωση Κατασκευαστών Ποδηλάτων (εφεξής «ο καταγγέλλων»), εξ ονόματος παραγωγών της Ένωσης που αντιπροσωπεύουν πάνω από το 25 % της συνολικής παραγωγής ποδηλάτων της Ένωσης.
(3)
Η καταγγελία περιλαμβάνει εκ πρώτης όψεως αποδεικτικά στοιχεία ως προς την ύπαρξη επιδοτήσεων όσον αφορά το εν λόγω προϊόν και τη σημαντική ζημία που προέκυψε από την πρακτική αυτή, η οποία θεωρήθηκε επαρκής για να δικαιολογήσει την έναρξη διαδικασίας.
(4)
Η Επιτροπή ενημέρωσε επίσημα τον καταγγέλλοντα, άλλους γνωστούς παραγωγούς της Ένωσης, ενώσεις παραγωγών της Ένωσης, τους γνωστούς παραγωγούς-εξαγωγείς στη Λαϊκή Δημοκρατία της Κίνας («ΛΔΚ») και τις ενώσεις των παραγωγών-εξαγωγέων, τους εκπροσώπους της ΛΔΚ, τους γνωστούς εισαγωγείς και τις γνωστές ενώσεις εισαγωγέων, τους γνωστούς παραγωγούς εξαρτημάτων ποδηλάτων της Ένωσης και τις ενώσεις τους και γνωστούς χρήστες σχετικά με την έναρξη της διαδικασίας και απέστειλε ερωτηματολόγια. Τα ενδιαφερόμενα μέρη είχαν τη δυνατότητα να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στην ανακοίνωση για την έναρξη διαδικασίας.
2. Παράλληλη διαδικασία αντιντάμπινγκ
(5)
Τον Μάρτιο του 2012 η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (3), την έναρξη ενδιάμεσης επανεξέτασης των μέτρων αντιντάμπινγκ όσον αφορά τις εισαγωγές στην Ένωση ποδηλάτων καταγωγής ΛΔΚ, σύμφωνα με το άρθρο 11 παράγραφος 3 και το άρθρο 13 παράγραφος 4 του κανονισμού (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (4) (εφεξής «ο βασικός κανονισμός αντιντάμπινγκ»). Η έρευνα βρίσκεται σε εξέλιξη.
3. Παράλληλη έρευνα κατά της καταστρατήγησης
(6)
Τον Σεπτέμβριο του 2012 με τον κανονισμό (ΕΕ) αριθ. 875/2012 της Επιτροπής (5), η Επιτροπή κίνησε έρευνα σχετικά με την πιθανή καταστρατήγηση των μέτρων αντιντάμπινγκ που επιβλήθηκαν με τον εκτελεστικό κανονισμό (ΕΕ) αριθ. 990/2011 του Συμβουλίου (6) στις εισαγωγές ποδηλάτων καταγωγής ΛΔΚ από τις εισαγωγές ποδηλάτων που αποστέλλονται από την Ινδονησία, τη Μαλαισία, τη Σρι Λάνκα και την Τυνησία, είτε έχουν δηλωθεί ως καταγωγής Ινδονησίας, Μαλαισίας, Σρι Λάνκα και Τυνησίας είτε όχι, και για την υπαγωγή των εν λόγω εισαγωγών σε καταγραφή (εφεξής «έρευνα κατά της καταστρατήγησης»).
(7)
Τον Νοέμβριο του 2012 η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (7), ότι τα συμπεράσματα της έρευνας για την καταστρατήγηση μπορούν να χρησιμοποιηθούν στη διαδικασία κατά των επιδοτήσεων.
(8)
Η έρευνα για την καταστρατήγηση βρίσκεται ακόμη σε εξέλιξη.
Β. ΑΝΑΚΛΗΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
(9)
Με επιστολή της 22ας Μαρτίου 2013 προς την Επιτροπή, ο καταγγέλλων ανακάλεσε επισήμως την καταγγελία του.
(10)
Σύμφωνα με το άρθρο 14 παράγραφος 1 του κανονισμού (ΕΚ) αριθ. 597/2009, σε περίπτωση ανάκλησης της καταγγελίας από τον καταγγέλλοντα, η διαδικασία μπορεί να περατωθεί, εκτός εάν η περάτωσή της δεν θα ήταν προς το συμφέρον της Ένωσης.
(11)
Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι η αντίστοιχη έρευνα κατά των επιδοτήσεων δεν έφερε στο φως στοιχεία που να αποδεικνύουν ότι η περάτωση αυτή δεν θα ήταν προς το συμφέρον της Ένωσης. Τα ενδιαφερόμενα μέρη ενημερώθηκαν σχετικά και τους δόθηκε η ευκαιρία να διατυπώσουν τις παρατηρήσεις τους. Ωστόσο, δεν διατυπώθηκαν παρατηρήσεις από τις οποίες θα προέκυπτε λόγος για να συναχθεί διαφορετικό συμπέρασμα.
(12)
Ως εκ τούτου, συνήχθη το συμπέρασμα ότι η διαδικασία κατά των επιδοτήσεων όσον αφορά τις εισαγωγές ποδηλάτων καταγωγής ΛΔΚ θα πρέπει να περατωθεί χωρίς την επιβολή μέτρων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η διαδικασία κατά των επιδοτήσεων όσον αφορά τις εισαγωγές στην Ένωση δίτροχων ποδηλάτων και άλλων ποδηλάτων (στα οποία συμπεριλαμβάνονται και τα τρίτροχα διανομής εμπορευμάτων, αλλά εξαιρούνται τα μονότροχα ποδήλατα), χωρίς κινητήρα, καταγωγής Λαϊκής Δημοκρατίας της Κίνας, που υπάγονται προς το παρόν στους κωδικούς ΣΟ 8712 00 30 και ex 8712 00 70 περατώνεται με την παρούσα απόφαση.
Άρθρο 2
Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Βρυξέλλες, 22 Μαΐου 2013.

Labels: 3
8
4
18